Ponovna upotreba i citiranje podataka znanstvenih istraživanja u otvorenoj znanosti

Radovan Vrana

Odsjek za informacijske i komunikacijske znanosti, Filozofski fakultet, Sveučilište u Zagrebu

rvrana@ffzg.hr

U digitalnom dobu sustav znanstvenog komuniciranja prolazi kroz neprestane promjene s ciljem prilagodbe novim uvjetima rada znanstvenika. Fokus zanimanja znanstvenika koji proučavaju znanstveno komuniciranje i koji aktivno sudjeluju u njegovom razvoju mijenja se kako s promjenom zanimanja za pojedine segmente ili faze odvijanja znanstvenih istraživanja općenito, tako i za oblike i načine objavljivanja rezultata znanstvenih istraživanja i njihovog povezivanja u digitalnoj okolini. Već duže vrijeme fokus znanstvenika, ali i praktičara u knjižnicama koji se bave digitalnim repozitorijima usmjeren je prema podatcima znanstvenih istraživanja, važnom obliku rezultata znanstvenih istraživanja čiji glavni potencijal leži u njihovoj ponovnoj upotrebi. Posebno zanimanje među znanstvenicima izaziva otvorena znanost (eng. *Open Science*) u sklopu koje se iznova propagira ideja o mogućnosti ponovne upotrebe i citiranja podataka znanstvenih istraživanja. Prednost ponovne upotrebe podataka znanstvenih istraživanja je u smanjenju troškova u znanosti zbog nepostojanja potrebe za ponavljanjem već obavljenih istraživanja i omogućavanja dodatnih analiza podataka već provedenih znanstvenih istraživanja. Uz rezultate znanstvenih istraživanja, znanstvenici također razmjenjuju i dijele i podatke o tijeku istraživanja te dokumentaciju koja pritom nastaje (Herterich i Dallmeier-Tiessen, 2016). Uz razmjenu podataka znanstvenih istraživanja i prateće dokumentacije, važno je i citiranje podataka znanstvenih istraživanja u objavljenim znanstvenim radovima, čime se omogućava vidljivost i dostupnost takvih podataka u globalnoj znanstvenoj zajednici, a znanstveni radovi koji sadrže i citate takvih podataka postaju citiraniji. Ovaj rad bavit će se navedenim dvjema temama te ukazati na bitne činjenice povezane s njima.